text: Èxit de la primera xerrada laboral per a joves de l'hivern | Serveis
  Una cinquantena de nois i noies han assistit a la primera de les xerrades laborals que organitza aquesta temporada d'hivern el Servei de Joventut. Allà han pogut parlar amb representants de grups empresarials que actualment es troben en la cerca de personal. Els joves han conegut de quina manera s'organitzen els grups i quins són els perfils laborals que sol·liciten, en especial per a la temporada d'hivern i la campanya de Nadal. Aquest dijous a La Central han participat els grups empresarials Viladomat, Grup Pyrénées i Grup Quars, mentre que el pròxim 15 de novembre serà el torn de Perfumeries Júlia i Grup Germans Cruz.
  Els assistents a les xerrades aprecien l'oportunitat perquè "és el primer cop que busquen feina i potser no saben ben bé com apropar-se a l'empresa", ha explicat la tècnica del Servei de Joventut Sara Valls. Amb les trobades, "tenen l'oportunitat de conèixer algunes empreses de primera mà o fins i tot donar el currículum avui mateix" i, de la mateixa manera, també veuen que "no hi ha un mur" i que poden anar a oferir els seus serveis a les empreses que més els interessi en funció de les aspiracions laborals que tinguin.
  Les xerrades van començar a l'octubre del 2015 i es duen a terme dues vegades a l'any, a la tardor i a la primavera, perquè puguin treballar durant la temporada d'hivern o d'estiu. En aquests anys més d'un centenar de joves han assistit a les xerrades i han pogut entregar en mà els currículums a empreses com Vallnord, Viladomat o Pyrénées, que després els han tingut en compte en els processos de selecció.